Folke Hauger Johannessen

Folke Hauger Johannessen (født 2. desember 1913 i Göteborg, død 17. april 1997 i Somerset) var en norsk sjøoffiser. Under andre verdenskrig var han nestkommanderende og sjef på jagere, og var sjef for ekskortegruppe i konvoitjeneste i Nord-Atlanterhavet. Sjef for operasjonsstaben ved Sjøforsvarets overkommando 1950–1952, stabsoffiser i det allierte hovedkvarteret i Paris 1952–1954, sjef for operasjonsstaben i Forsvarsstaben 1954–1956, stabsoffiser ved det allierte hovedkvarteret i Norfolk i Virginia 1956–1958, samt sjef for Sjøkrigsskolen i 1958. Av militære grader var han kontreadmiral fra 1963, viseadmiral fra 1964 og admiral fra 1970. Han var forsvarssjef 1964–1972, og direktør ved Forsvarets høgskole 1972–1973.

Hauger Johannessen tilførte forsvarssjefsembetet ny kraft. Da han ble forsvarssjef, fulgte en periode med økt oppmerksomhet om sjømilitære spørsmål og maritim strategi. Hans periode er også kjennetegnet ved at fagområder som ikke naturlig hørte hjemme i bare én forsvarsgren, som maritime luftoperasjoner og etterretningstjeneste, ble styrket. Etableringen av Forsvarets overkommando i 1970 ga mulighet for en sterkere overordnet ledelse. Blant Hauger Johannesens betydeligste resultater var tettere integrasjon i det maritime transatlantiske samarbeidet blant annet ved økt samarbeid om maritim etterretning. Han bidro også sterkt i SACLANTs opprettelse av en egen stående marinestyrke, Standing Naval Force Atlantic (STANAVFORLANT).

Utmerkelser 
For sin krigsinnsats ble Johannessen tildelt Krigsmedaljen med stjerne, Deltakermedaljen med rosett og Atlantic Star.

Johannessen ble i 1972 tildelt storkors av St. Olavs Orden for «embetsfortjeneste». Han ble også hedret med Forsvarsmedaljen med laurbærgren, storkors av Dannebrogordenen, Finlands løves orden og Sverdordenen, samt gjort til kommandør av Legion of Merit.

Referanser

Eksterne lenker 
 Folke Hauger Johannessen i Norsk biografisk leksikon

Norske admiraler
St. Olavs Orden
Krigsmedaljen
Forsvarsmedaljen med laurbærgren
Deltagermedaljen
Dannebrogordenen
Finlands løves orden
Sverdordenen
Legion of Merit
Nordmenn født i Sverige
Personer fra Göteborg
Norges forsvarssjefer
Artikler i sjøfart-prosjektet